
Meseterápia óvodás korban

Dolgozatomban a meseterápiával foglalkozom óvodás korban. A mese, mint gyógymód és nevelési eszköz egyre elterjedtebb mind a gyógyászatban, pszichológiában és a nevelésben.
Kutatásom során egy új keletű módszert, a mesék terápiás céllal történő felhasználását, ezen belül is a Boldizsár Ildikó által kidolgozott metamorphoses meseterápiás módszert vizsgáltam.
Kutatásom során interjút készítettem Holcsik Erzsébet gyermek- és ifjúsági pszichológussal, aki részletesen számol be a metamorphoses módszer működéséről és alkalmazásáról. Nem csupán a mesében hallottakra bízzák a gyógyulást, hanem a foglalkozásokon testet öltött aggályok, félelmek ellen tettekkel is fellépnek, ami hozzájárul ahhoz, hogy a páciens a tanultakat a valós életbe is át tudja ültetni és sikerrel alkalmazni. Elmondása szerint a terápia után minden esetben szemmel látható a javulás.
Ezen kívül kérdőíves kutatást végeztem a környező óvodákban a mesélés fontosságáról alkotott véleményekről és a mesélési szokásokról. Kértem, hogy véleményezzék a hagyományos és a modern mesék tartalmát és értékközvetítő szerepét. A vélemények igen megosztottak. A válaszadók 35%-a a hagyományos és 21%-a a modern mesék mellett voksolt, illetve 35%-uk mindkettő mellett kiáll, de abban mind egyet értettek, hogy a mesék nélkülözhetetlen eszközei a nevelésnek.
Készítettem egy meseelemzést, amit projektmódszerrel dolgoztam fel. Olyan mesét választottam, aminek problémaköre sok gyereket érint, mégis ritkán beszélnek róla, ez nem más, mint a felnőtté válás és a szülők elvesztése miatti félelem. A Projektben kiemelkedő szerepe van a mese többszöri elmesélésének változatos módszerekkel, hogy a gyermek újabb és újabb törvényszerűségeket fedezhessen fel a saját életére vonatkozóan. Emellett a különböző játékos tevékenységek segítenek az élmények feldolgozásában, ilyen például az éneklés, a mozgás, a dramatizálás, a rajzolás és a szituációs játékok. A programok segítségével képet kaphatunk a gyermekben végbemenő folyamatokról és észrevétlenül nyomon követhető a változás, ez alatt a gyermek mozgását, beszédét, aktivitását, társas kapcsolatait és ábrázolásmódját értem.



